ไฟแนนเชียลไดเจสต์
ก.ล.ต.เพิกถอนผู้แนะนำ 3 ราย
21 พ.ย. 2555

ก.ล.ต.เพิกถอนผู้แนะนำ 3 ราย 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.เพิกถอนการให้ความเห็นชอบผู้แนะนำการลงทุน 3 ราย ได้แก่ น.ส.มุทิตา สมวงศ์ สังกัดบริษัทหลักทรัพย์ (บล.) ซิกโก้ นายภัควัฒน์ บัววัน ขณะกระทำผิดสังกัด บล.เอเซีย พลัส และนายโชคชัย การสาลี ขณะกระทำผิดสังกัดบริษัท เอ็มทีเอส โกลด์ ฟิวเจอร์ มีผลตั้งแต่วันที่ 20 พ.ย. 2555 
นายวสันต์ เทียนหอม รองเลขาธิการ ก.ล.ต. กล่าวว่า ผู้ลงทุนต้องไม่มอบหมายหรือยินยอมให้ผู้แนะนำการลงทุนตัดสินใจซื้อขายหลักทรัพย์แทน โดยผู้ลงทุนต้องตัดสินใจด้วยตนเอง เพื่อป้องกันไม่ให้เกิดการทุจริตต่อทรัพย์สินได้ 
ส่วนผู้แนะนำการลงทุนก็ต้องปฏิบัติหน้าที่ด้วยความซื่อสัตย์สุจริต และพึงปฏิเสธที่จะรับมอบหมายจากลูกค้าในการดำเนินการใดๆ ที่เกี่ยวข้องกับการซื้อขายหลักทรัพย์หรือสัญญาซื้อขายล่วงหน้า
AEONTS ยืมเงินแบงก์ญี่ปุ่น 5,000 ล้าน
นายยาซูฮิโกะ คอนโดะ กรรมการผู้จัดการ บริษัท อิออน ธนสินทรัพย์ (ไทยแลนด์) หรือ AEONTS เปิดเผยว่า บริษัทได้ลงนามในสัญญาเงินกู้ระหว่างประเทศกับสถาบันการเงินญี่ปุ่น โดยมีธนาคาร Mizuho Corporate Bank Ltd. สาขากรุงเทพฯ เป็นผู้จัดหาวงเงินรวม 5,000 ล้านบาท อายุ 35 ปี ซึ่งการระดมทุนครั้งนี้มีวัตถุประสงค์เพื่อใช้เป็นเงินทุนหมุนเวียนในการรองรับการขยายธุรกิจที่เพิ่มขึ้นในอนาคต 
พบ 50 สุดยอดสัมมนา 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยถึงการจัดงานมหกรรมการลงทุนครบวงจรแห่งปี SET in the City กรุงเทพมหานคร 2012 วันที่ 2225 พ.ย.นี้ ว่า ตลาดหลักทรัพย์ฯ ได้รับเกียรติจากนายกิตติรัตน์ ณ ระนอง รองนายกรัฐมนตรีและ รมว.คลัง กล่าวเปิดงานและปาฐกถาพิเศษ หัวข้อ “ตลาดทุนไทย ภายใต้โลกการเงินเสรี” ซึ่งเชื่อว่าจะให้แนวทางที่เป็นประโยชน์ต่อการพัฒนาตลาดทุนของไทยในการสานโอกาสแก่ผู้ลงทุนไทยและภาคธุรกิจไทย 
ในส่วนของตลาดหลักทรัพย์ฯ ได้มีการให้ความรู้อย่างต่อเนื่อง โดยงานครั้งนี้นับเป็นโอกาสที่ดีสำหรับผู้ออมและผู้ลงทุนที่จะได้เปลี่ยนแนวคิดให้ก้าวทันนวัตกรรมการลงทุน เปิดรับโลกการลงทุนที่เปลี่ยนไปและปรับวิสัยทัศน์สู่กระแสใหม่ของการลงทุนด้วยสัมมนาเนื้อหาเข้มข้น
ตลอด 4 วันเต็ม มีสุดยอดการสัมมนาถึง 50 หัวข้อจาก 100 กูรู ใน 2 เวทีใหญ่ คือ Vision Talk on Stage ณ Hall 1 โดยกลุ่มตลาดหลักทรัพย์แห่งประเทศไทย เวทีที่จะเปิดวิสัยทัศน์ 360 องศาการลงทุน กับนักวิเคราะห์ นักกลยุทธ์ นักวิชาการ ผู้บริหารองค์กรรัฐและเอกชนชั้นนำ